Viskupič, Marián, poslanec NR SR (2021-11-30):
Ďakujem pekne za slovo. Vážený pán predsedajúci, vážení kolegovia, kolegynky stále nemáme, vážený pán generálny riaditeľ, dovoľte mi pár slov teda ku predloženému rozpočtu. Rozpočet Sociálnej poisťovne, ktorý máme pred sebou na schválenie, nie je len predkrmom pred schvaľovaním štátneho rozpočtu, ale naopak, je to veľkým sústom tak pre štát, ako aj pre občanov, ako aj pre nás tu v sále. Rozpočet sociálnej poisťovne je o, ako už pán generálny riaditeľ spomínal, o takmer 10 miliárd euro výdavkov na hotovostnej báze, ktoré potrebujeme vyplácať vyše jednému miliónu dôchodcov na dôchodkoch a mnohým ostatným občanom na rôznych dávkach. Už tretí rok po rokoch 2020, 2021, aj v roku 2022 ideme sanovať dieru vznikajúcu z nedostatočných príjmov Sociálnej poisťovne z prostriedkov štátneho rozpočtu. Za tri roky išlo a ide alebo teda pôjde spolu o viac ako 2 miliardy eur, ktoré v kase Sociálnej poisťovne chýbajú a aj naďalej v budúcnosti budú chýbať na každoročnej báze. Za predchádzajúcej vlády v rozpočtovom roku 2019, v hojnom roku desaťročia hojnosti, nedostala Sociálna poisťovňa od štátu transfer ani jedno jediné euro. Inštitúcia s rozpočtom výdavkov cez 9 miliárd eur v roku 2020 mala pri rozbehu našej vlády v kase rezervy vo výške iba pol miliardy eur. Je to veľmi podobné, ako keby domácnosť s mesačným rozpočtom 900 euro mala ráno prvého v mesiaci k dispozícii v peňaženke celej rodiny 50 euro. Poviem ešte raz. Máme hotovosť 50 euro a vieme o nákladoch na mesiac za 900 euro. V mnohých rokoch hojnosti bola Sociálna poisťovňa poslednou v rade bez almužny a pred pandemickou krízou zostala takmer bez zdrojov s krajinou v lockdowne so sto tisícmi ľuďmi na pandemických dávkach a bez príjmu z ich neexistujúcich odvodov. Ďakujeme vládam SMER-u, MOST-a-HÍD a SNS. Ak bola niekde v republike prázdna špajza, tak v Sociálnej poisťovni určite. A to štát čakalo vyplácanie novej SMER-om prisľúbenej dávky – vianočné dôchodky alebo volajme ich trináste dôchodky, na ktoré však v schválenom rozpočte na rok 2020 nebolo ani jedno jediné euro. Nevadilo to bývalým riaditeľom tejto inštitúcie, nevadilo to ministrom financií, nevadilo to ani poslancom, nevadilo to nikomu zodpovednému za budúcnosť. S touto krajinou sa narábalo ako s práčkou a so Sociálnou poisťovňou ako s nutným zlom, ktoré žerie ´cash´. Tá doba pominula a dnes má Sociálna poisťovňa zodpovedné vedenie, starostlivého riaditeľa, schopných manažérov, kultivované vystupovanie, vždy výborne a jasne pripravené podklady, správy o hospodárení a nakoniec aj dnes predkladaný rozpočet na roky ´22 až ´24. Po potrebnej dotácii vo výške takmer 1 miliardy eur, ktorú poslal Sociálnej poisťovni štát v roku 2020 na krytie deficitu v dôchodkovom poistení, je dnes inštitúcia v dobrom stave. V roku 2021 bude podľa predloženého rozpočtu potrebovať 750 miliónov, čo je o niečo menej, ako pre tento rok schválená dotácia. Už v máji pri schvaľovaní úpravy štátneho rozpočtu som upozorňoval, že Sociálna poisťovňa hospodári dobre, dávky je z čoho vyplácať, druhá vlna v máji vtedy už končila, zamestnanci sa vracali do zamestnania a začínali platiť odvody, pričom však vtedajším naratívom bolo, že vraj nebude z čoho platiť dávky matkám, nezamestnaným rodičom, nezamestnaným rodičom pri deťoch či na pandemickej OČR-ke alebo PN-ke. Dovolím si povedať, že sa stalo presne to, čo som vtedy tvrdil po naštudovaní všetkých dostupných dokumentov a analýz. Sociálna poisťovňa nepotrebovala dostatočné zdroje a nebude čerpať podľa navrhovaného rozpočtu v očakávačke za rok 2021 ani tie, čo má schválené a končí v prebytku hospodárenia, čo je veľmi dobrá správa. Pri svojej práci venujem pozornosť komunikácii s predstaviteľmi Sociálnej poisťovne. Dovolím si povedať, že mám prehľad o situácii. Na všetky otázky Sociálnej poisťovne sme vždy dostali na výbore pre rozpočet a financie, či v mojom tíme alebo aj ja osobne, vždy a rýchlo kvalitnú a kompetentnú, presnú odpoveď. Vážim si to. Je to zmena v štýle práce oproti minulosti a je to príklad, ako riadiť štátne financie a pripravovať rozpočty. Ďakujem celému tímu Sociálnej poisťovne, ďakujem pánovi generálnemu riaditeľovi a takisto, samozrejme, ďakujem aj ministerstvu financií za kvalitné podklady. Rozpočet za rok 2020 považujem za konzervatívny vzhľadom na existujúce riziká ku koncu roka 2021, ale aj tie, ktorým bude, ktorým bude poisťovňa čeliť od začiatku roka 2022. Som veľmi rád, že to pán riaditeľ aj spomenul, pretože teda čelíme ďalšej vlne. Prajem si, aby sme čo najskôr ku prelomu rokov mohli, prajem si, aby čo najskôr mohli ku prelomu rokov ísť pracujúci naspäť do práce, aby mohli zarábať reálny príjem, zamestnávatelia z ich príjmu opäť platiť odvody, aby Sociálna poisťovňa mohla benefitovať z oživenia ekonomiky a trhu práce. Som presvedčený, že delta-vlna je, nazvime to, že teda v svojej špičke a teda, že už sme skôr na konci ako na začiatku. Verím, že nás nečaká dlhý lockdown, ale naopak, pre väčšinu obyvateľstva po stabilizácii situácie v nemocniciach a s počtom, a v počtoch pozitívnych postupný návrat do normálu. Som presvedčený, že po dvoch rokoch strádania sa aj Sociálna poisťovňa bude môcť v budúcom roku vrátiť do normálu a jej pracovníci takisto aj z homeofficu do práce. Samotná inštitúcia bola schopná z roku 2020 preniesť do roku 2021 vyše pol miliardy zdrojov vo fondoch, ktoré majú tento rok narásť o ďalších približne 100 miliónov a postupne by mali rásť aj v roku 2022. Očakávaný transfer zo štátneho rozpočtu na krytie deficitu fondu dôchodkového poistenia má v roku 2022 byť vo výške okolo 400 miliónov, čo je menej ako polovica sumy, ktorú bolo potrebné transferovať v roku 2020. Som rád, že Sociálna poisťovňa bola schopná vyplácať všetky dávky, dokonca bola schopná pristúpiť k odkladu splatnosti niektorých odvodov a pomáhať tak sanovať cashflow zamestnávateľov a živnostníkov. Toto je veľmi dôležité. Bola to, bola a je to neoceniteľná pomoc v ťažkých časoch a pri reštarte ekonomiky. Pri splácaní a nakoniec aj pri vymáhaní dlžných súm si prajem férový, ale spravodlivý prístup a ku koncu roku aj čo najefektívnejšiu elimináciu týchto dlžôb z minulosti. Verím, že pri reštarte ekonomiky a pri náraste počtu zamestnaných budú rásť odvody zamestnávateľov a príjmy poisťovne nad úroveň rozpočtovaných príjmov a umožnia tak štátu hospodáriť s nižším deficitom verejných financií. Rovnako budem rád, ak dobré hospodárenie povedie k diskusiám o tak potrebných zmenách v daňovo-odvodovom zaťažení práce na Slovensku. Bohužiaľ, musím spomenúť aj významný fakt, ktorý prispieva pozitívne na stránke nákladov k hospodáreniu Sociálnej poisťovne pri výplate dôchodkov. V dôsledku vysokého počtu nadmerných úmrtí dôchodcov prišla poisťovňa o časť kmeňa beneficientov. V dôsledku poklesu počtu dôchodcov pod úroveň roku 2019 dnes Sociálna poisťovňa ku koncu roku 2021 bude vyplácať napriek starnutiu obyvateľstva porovnateľný počet dôchodkov, ako tomu bolo ku koncu roku 2019. Demografia sa v dôsledku pandémie prejavila na zložení a počtoch poberateľov dôchodkov. Tieto zmeny sú v rozpočte zapracované a budem veľmi rád, ak akékoľvek podobné dopady budú v decembri tohto roka alebo aj v celom budúcom roku iba minimálne. Dovolím si uviesť, že pri očakávaných transferoch okolo 750 miliónov eur tento rok a 400 miliónov v roku 2022 pri raste zostatku fondov o takmer štvrť miliardy eur je príspevok hospodárenia Sociálnej poisťovne na verejné financie kumulatívne za dva roky menej ako jedna miliarda dodatočného deficitu, čo predstavuje približne 1 % hrubého domáceho produktu. Ide o sumu a percento za dva roky a považujem to vzhľadom na okolnosti pandémie za výborný výsledok. Kolegovia, veľmi vás poprosím o podporu predloženého rozpočtu Sociálnej poisťovne. Ďakujem za vašu pozornosť.